SKRIFTLIG FORESPØRGSEL P-3194/01

af Antonios Trakatellis (PPE-DE) til Kommissionen

(13. november 2001)

Om: Thessalonikis metro: Oplysninger om udfaldet af projektet og dets optagelse under den tredje fællesskabsstøtteramme

Endnu en gang vender jeg tilbage til min forespørgsel angående Thessalonikis metro, eftersom Kommissionen ikke kunne forelægge oplysninger om udviklingen i projektet, hverken for Udvalget for Andragender, hvor spørgsmålet blev rejst, eller i sine svar på mine forespørgsler. Kommissionen påpegede hver gang, at det var den græske regering, som endnu ikke havde forelagt en finansieringsplan, der var skyld i forsinkelsen af projektet.

På baggrund af, at den tidligere minister for miljø, fysisk planlægning og offentlige arbejder i september 2001 erklærede, at der i parlamentet ville blive stillet et lovforslag, som vedrører alle eventuelle ændringer i den kontrakt, der blev vedtaget i 1999, bedes Kommissionen besvare følgende:

- Har den græske regering omsider fremsendt alle de nødvendige oplysninger til Kommissionen, hvordan er situationen med hensyn til finansieringen, projektets fremskridt samt fjernelse af de juridiske uvisheder omkring projektet?

- Er det græske parlaments fornyede vedtagelse af et lovforslag om ændring af bestemmelserne i den kontrakt, der allerede blev underskrevet i 1999, i overensstemmelse med fællesskabslovgivningen?

- Eftersom der nu er gået 16 måneder siden underskrivelsen af kontrakten: Hvilke og hvor mange forlængelser af kontrakten har ordremodtageren og den græske regering indgået aftale om, er disse blevet meddelt Kommissionen, og hvad er tidsgrænsen for forlængelse af en sådan kontrakt?

Svar afgivet på Kommissionens vegne af Frederik Bolkestein

(18. december 2001)

Kommissionen kan oplyse, at den græske regerings juridiske rådgivere har sendt Kommissionen de senest foreliggende dokumenter vedrørende gennemførelsen af projektet. Efter at have gennemgået disse dokumenter har Kommissionen sendt de græske myndigheder et brev for at få en række relevante præciseringer vedrørende disse dokumenter og projektet i almindelighed. Når Kommissionen har modtaget svar fra de græske myndigheder, vil den kunne foreslå, hvad der skal gøres ved denne sag.

Hvad angår finansieringen udgør projektet vedrørende Thessalonikis metro et af de prioriterede områder i det operationelle program (OP) Vejforbindelser, havne, byudvikling 2000-2006 i fællesskabsstøtterammen (FSR) 2000-2006 for Grækenland (støtten fra Den Europæiske Regionaludviklingsfond (EFRU) er fastsat til 122 mio. EUR de samlede omkostninger beløber sig til 657 mio. EUR). De nationale myndigheder har endnu ikke forelagt Kommissionen en anmodning om bekræftelse af medfinansieringsprocenten for dette store projekt i overensstemmelse med artikel 26 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1). Det er klart, at overholdelse af fællesskabslovgivningen er en af betingelserne for EFRU's finansiering af det pågældende projekt.

Det ærede parlamentsmedlem spørger, om den kendsgerning, at det græske parlament vil blive anmodet om at vedtage en lov, som ratificerer ændringerne af koncessionskontrakten, er en krænkelse af fællesskabsretten. Hertil skal bemærkes, at en sådan ratificering ikke i sig selv er i modstrid med fællesskabsretten.

Hvad angår bestemmelsen i kontrakten om forlængelse af den periode, i løbet af hvilken ordremodtageren skal have undertegnet lånekontrakterne med bankerne, er Kommissionen af den opfattelse, at dette i det pågældende tilfælde ikke henhører under fællesskabsrettens anvendelsesområde.

(1) EFT L 161 af 26.6.1999.